Bekende Pretoria-veearts vermoorDr. Freddie Malan. Foto: Facebook ŉ Bekende veearts van Pretoria is Donderdag vroegaand in sy praktyk in die Moot doodgeskiet. Dr. Freddie Malan, eienaar van die Jakaranda-dierehospitaal, is in die bors geskiet en op die toneel dood verklaar. Kapt. Kay Makhubela, provinsiale polisiewoordvoerder, het gesê daar was glo drie verdagtes op die perseel. Niemand is nog in hegtenis geneem in verband met die voorval nie. Twee van die verdagtes het glo toegang tot die perseel gekry terwyl ŉ derde verdagte, glo ŉ vrou, in ŉ wegkommotor gewag het. Na bewering het die vrou die klokkie gelui en so vir die ander twee verdagtes toegang tot die praktyk gegee. Die polisie het bevestig dat van die dierehospitaal se personeel ook op die perseel was toe die moord plaasgevind het. Volgens beskikbare inligting is selfone gesteel voor die verdagtes van die toneel gevlug het. Die verdagtes het glo in ŉ silwer Nissan Tiida gery. Die Jakaranda-dierehospitaal is in Fratesweg oorkant die Jakaranda-winkelsentrum. Boodskappe van medelye stroom intussen in op sosiale media met mense wat Malan beskryf as iemand wat nie net diere se lewens aangeraak het nie maar ook dié van mense met wie hy in aanraking gekom het.